मलेसिया । एसिसी अण्डर नाइन्टिन एसिया कप क्रिकेटमा नेपाल वंगलादेशसँग दुई विकेटले पराजित भएको छ । अन्तिम ओभरमा सम्हालिन नसक्दा जीतको नजिक पुगेको नेपालले हार ब्यहोरेको हो । दुईपटक बर्षाले प्रभावित खेलको अन्तिममा दश रन चाहिएको बंगलादेशलाई नेपालले रोक्न सकेन । नेपालले दिएको १ सय ८१ रनको चुनौती १ बल खेल्न बाँकी छँदा आठ विकेटको क्षतिमा बंगलादेशले जित निकाल्यो । खेलमा बंगलादेशका लागि नइम शेखले ५२, अफिफ हुसेन ३३, पिनाक घोषले २४, सइफ हसन र मोहमद रिड्डी समान १५÷१५ रनको योगदान दिए । नेपालका लागि सन्दीप लामिछाने र कमलसिंह ऐरीले दुई–दुई विकेट लिए । किशोर महतो, दीपेन्द्रसिंह ऐरी र अनिलकुमार साहले एक–एक विकेट लिए । यसअघि टस हारेर ब्याटिङ गरेको नेपालले एक सय ८० रन जोडेको थियो । नेपालले चालिस दशमलव एक ओभरमा छ विकेट गुमाएर एक सय ६७ रन बनाएको हो । खेलमा प्रकाश केसी नटआउट चार र कमलसिंह ऐरी नटआउट छ रनमा रहँदा वर्षाले खेल रोकिएको थियो । खेल रोकिएपछि मलेसियालाई ४० ओभरमा १ सय ८१ रनको लक्ष्य दिइएको हो । खेल बर्षाका कारण ४३ ओभरमा झारिएको थियो । नेपालका लागि भीम सार्कीले ७९ र रोहितकुमार पौडेलले ४४ रन को योगदान थिए । साथै आसिफ शेखले ३०, अनिलकुमार साह १९, कप्तान दीपेन्द्रसिंह ऐरी १२ र जितेन्द्रसिंह ६ रनको योगदान दिए । बंगलादेशका नइम हसनले दुई, हसन मोहम्मद, काजी इस्लाम र अफिफ हुसेनले एक/एक विकेट लिए । पराजयसँगै समूह ए मा रहेको नेपालको सेमिफाइनल यात्रा कठिन बनेको छ । यही समूहको अघिल्लो खेलमा भारतले मलेसियालाई दुई सय दुई रनले हराएको थियो । आइतबार नेपालले भारतको सामना गर्दैछ । भारतलाई पराजित गरे मात्रै नेपालको सेमिफाइनल यात्रा सहज हुनेछ ।